## FGV inicia les proves per a recuperar el servici en les línies tramviàries de Metrovalencia

*** Hui han començat a circular unitats en les línies 4, 6, 8 i 10 amb la finalitat de comprovar que es pot reobrir amb totals garanties de qualitat i seguretat
* La reobertura del tramvia es podrà fer en els pròxims dies com a primera fase d’un pla que preveu la recuperació del servici de metro en unes setmanes**

Ferrocarrils de la Generalitat Valenciana (FGV) ha iniciat hui les proves de circulació en les línies tramviàries de Metrovalencia, amb la finalitat de reprendre el servici en els pròxims dies, després dels greus danys provocats per la DANA en el conjunt d’instal·lacions de la xarxa de metro i tramvia de València i la seua àrea metropolitana.

Les proves s’han realitzat en les línies 4, 6, 8 i 10 de Metrovalencia amb la finalitat de comprovar que tots els sistemes de seguretat, senyalització, comunicacions, subministrament i atenció al client funcionen amb totals garanties.

La reobertura del tramvia, prevista per als pròxims dies, forma part d’un pla dissenyat de manera conjunta amb la Conselleria de Medi Ambient, Infraestructures i Territori que es desenrotlla en tres fases i que comença amb les línies tramviàries.

Esta programació seguix amb la reobertura de les línies de metro, en les pròximes setmanes, i es deixa per a una última fase a més llarg termini la connexió amb els municipis de les comarques de l’Horta Sud i la Ribera, ja que són els trams més afectats pel temporal.

Els quantiosos danys patits en el conjunt de la xarxa de Metrovalencia se sumen als del Lloc de Comandament i tallers de València Sud que impedixen prestar servici. FGV treballa en el condicionament d’un lloc de comandament alternatiu per a les línies de metro en els tallers de Machado i ja s’han habilitat dos llocs de control per al tramvia en tallers de Tarongers i en l’estació d’Alacant, estos en períodes de proves.

Com a alternativa a la xarxa de Metrovalencia, la Generalitat ha habilitat 12 nous corredors d’autobús per a facilitar la connectivitat dels diferents barris i localitats pròximes a València i garantir la mobilitat dels ciutadans.

Els nous servicis habilitats per la Conselleria de Medi Ambient, Infraestructures i Territori en col·laboració amb l’ATMV s’ampliaran en els pròxims dies. Estes línies connecten amb València o punts de parada de l’EMT, Rodalia i les línies ja existents de Metrobús.

**Recuperació del servici de metro**

De manera paral·lela a la recuperació del tramvia es treballa en la restauració de les línies 3, 5 i 9, així com part dels recorreguts de les línies 1, 2 i 7 de metro, que permetran circular per les zones no afectades per la DANA. Esta part de la xarxa ferroviària de Metrovalencia no presenta danys significatius i, una vegada en servici el nou lloc de comandament, podrà reobrir-se a la circulació en les pròximes setmanes.

Per la seua part el tram comprés entre Sant Isidre i Castelló, el trajecte sud de les línies 1, 2 i 7, és el més afectat i té tota classe de desperfectes greus, tant en les vies com en la catenària, per la qual cosa necessita un procés d’actuació molt més llarg.

Fecha: 06/11/2024